смешни случки за Renault
ПРОВЕРЕНА РЕЦЕПТА ЗА РАЗМРАЗЯВАНЕ НА АВТОМОБИЛ.
Необходими продукти:
1. Замръзнал автомобил – Опел Кадет 1.3, Голф (всички модели), Рено Клио, Пежо 405 или с каквото разполагате.
2. Вряла вода – бутилка от кока кола 1.5 л.
2. Чук за пържоли.
3. Нож за рязане на пица.
4. Шпакла зидарска – размер според автомобила.
5. Шишче - метално за барбекю.
6. Запалка за цигари - газова, вятъроустойчива.
НАЧИН НА ПРИЛОЖЕНИЕ:
- Внимателно се приближете до замръзналия автомобил. С чука за пържоли начукайте леда по предното стъкло, вратите, покрива и фаровете. Нарежете го на ивици с ножа за пици. С шпаклата, ритмично почуквайки с чука, откъртете нарязаните парчета лед. Обърнете особено внимание на огледалата и стоповете. Съберете падналите на земята части от тях и ги приберете в джобовете си. По-късно може да ги залепите с лепило „Капчица“. Почти не личи. Полейте обилно ключалката с вряла вода и бързо пъхнете вътре ключа. След отключването легнете по гръб, опрете двата си крака на подходяща опора и с рязко движение отворете вратата. Ако не успеете – използвайте чука и шпаклата. При влизане в автомобила извадете бързо ключа от ключалката, докато не е замръзнал. Естествено е да не може да запалите двигателя, в това няма нищо чудно. Излезте бързо, защото закъснявате за работа. Мушнете шишчето за барбекю в замръзналата ключалка и го нагрейте със запалката. Заключете колата. Отидете на автобусната спирка и докато чакате се обадете на автобояджия. Уговорете час за след 3 месеца. Колите се боядисват, но не, когато са замръзнали.